
Metodologia privind organizarea şi desfăşurarea probei interviului din cadrul
concursului de admitere la Institutul Naţional al Magistraturii



Metodologia privind organizarea și desfășurarea probei interviului din cadrul concursului de admitere la Institutul Național al Magistraturii are la bază dispozițiile Legii nr. 303/2022 privind statutul judecătorilor și procurorilor.
Procedura de admitere la Institutul Național al Magistraturii, în cadrul probei interviului, urmărește realizarea unei selecții a candidaților care să permită cea mai bună prognoză în ceea ce privește abilitățile necesare unui magistrat și eficiența utilizării acestora în viitoarea profesie. 
Aspectele investigate în cadrul interviului sunt următoarele:
I. Motivația pentru a accede în profesia de judecător sau procuror;
II. Existența aptitudinilor specifice profesiei de judecător sau procuror;
III. Raportarea la elemente de etică specifice profesiei.
În cadrul probei interviului, comisia de interviu are în vedere următoarele criterii de evaluare:
a) motivația de a accede în profesia de judecător sau procuror - punctaj maxim 20 de puncte;
b) existența aptitudinilor specifice profesiei de judecător sau procuror, fiind avute în vedere aptitudinea de comunicare clară și logică a ideilor, capacitatea de gândire critică, capacitatea de analiză, motivare și sinteză, înțelegerea realității sociale, folosirea corectă a limbii române - punctaj maxim 40 de puncte;
c) elemente de etică specifice profesiei, fiind avut în vedere modul în care candidatul se raportează la valori precum independența justiției, imparțialitatea judecătorilor și procurorilor, integritatea, responsabilitatea - punctaj maxim 40 de puncte.

Etapele interviului în fața comisiei/subcomisiei de interviu:
1. Discuții pe baza fișei de prezentare, în vederea prezentării candidatului prin prisma experienței personale și profesionale;
2. Dialog care are la bază analiza scrisă realizată de candidat pentru interpretarea unui text la primă vedere (proverb, citat, maximă etc.);
3. Discuții asociate opiniilor exprimate de către candidat, cu privire la o speță cu elemente de etică, corelate cu specificul profesiei.

Desfășurarea interviului:
· Candidații se prezintă la Institutul Naţional al Magistraturii la ora indicată în programarea publicată pe pagina de internet a Consiliului Superior al Magistraturii şi a Institutului Naţional al Magistraturii. Candidații predau reprezentanților comisiei de organizare fișa de prezentare completată. Formularul fișei de prezentare va fi publicat pe pagina de internet a Consiliului Superior al Magistraturii şi a Institutului Naţional al Magistraturii și va fi completat individual de către candidați, în intervalul dintre publicarea lui și data prezentării la interviu.
· Fiecare candidat extrage un bilet conținând un text la primă vedere (proverb, citat, maximă etc.). Timp de 30 minute, candidatul elaborează în scris o analiză a ideii cuprinse în subiectul extras. Elaborarea în scris a analizei are drept scop pregătirea discuției care va avea loc cu comisia/subcomisia de interviu și, totodată, va oferi comisiei/subcomisiei un element în plus pentru aprecierea generală a interviului.
Analiza elaborată în scris de candidați se multiplică de către comisia de organizare a concursului; copiile se închid, împreună cu originalul, într-un plic sigilat predat candidatului pentru păstrarea până la momentul intrării în sala de examinare.
Copiile analizei elaborate se înaintează comisiei/subcomisiei de interviu, la intrarea în sala de examinare. Originalul analizei va fi predat comisiei/subcomisiei după încheierea interviului.
· Candidatul intră în sala în care se află comisia/subcomisia de interviu, după care se prezintă (face un rezumat al fișei de prezentare). Pornind de la prezentarea făcută, este inițiat un dialog între membrii comisiei/subcomisiei și candidat, aspectele investigate fiind cele enumerate la pct. I - III.
· Candidatul prezintă oral analiza elaborată. Pornind de la analiza elaborată și prezentată,  comisia/subcomisia formulează întrebări, aspectele investigate fiind cele enumerate la pct. I - III.
· Candidatului i se citește o speță cu elemente de etică specifice profesiei, pe care acesta este invitat să o analizeze în conformitate cu principii și valori morale personale. Comisia/subcomisia continuă dialogul și formulează întrebări, aspectele investigate fiind, de asemenea, cele enumerate la pct. I - III.
· Interviul se înregistrează prin mijloace tehnice audio-video.


Pe baza grilei de evaluare elaborate de comisia de interviu, membrii comisiei/subcomisiei de interviu acordă, individual, pentru fiecare candidat, punctaje cuprinse între 0 şi maximul punctajului alocat, pentru fiecare dintre criteriile prevăzute la art. 28 alin. (1) din Regulamentul privind admiterea la Institutul Naţional al Magistraturii. Fiecare punct primit este echivalentul a 10 sutimi în sistemul de notare de la 1 la 10.
Aprecierea interviului se face cu note de la 1 la 10, cu două zecimale. Nota 1 se acordă atunci când punctajul obţinut de candidat este mai mic sau egal cu această notă. Nota obţinută la această probă reprezintă media aritmetică a notelor acordate de membrii comisiei/subcomisiei de interviu.
Sunt declaraţi admişi la această probă candidaţii care au obţinut cel puțin nota 7.
În funcție de nota obținută de candidat la interviu, se acordă unul dintre calificativele „admis” sau „respins”. Candidații pot contesta nota obținută în termen de 24 de ore de la data publicării rezultatelor pe pagina de internet a Consiliului Superior al Magistraturii şi a Institutului Naţional al Magistraturii. Soluționarea contestației la proba interviului se realizează prin reevaluarea probei, pe baza înregistrării audiovideo și a analizei scrise depuse de candidat. 

